***Suvestinė redakcija nuo 2017-12-02 iki 2019-01-15***

*Nutarimas paskelbtas: Žin. 2011, Nr. , i. k. 1111100NUTA00001217*

***Nauja redakcija nuo 2017-12-02:***

*Nr. ,
2017-11-29,
paskelbta TAR 2017-12-01, i. k. 2017-19279*

**LIETUVOS RESPUBLIKOS VYRIAUSYBĖ**

**NUTARIMAS**

**DĖL ĮGALIOJIMŲ SUTEIKIMO ĮGYVENDINANT LIETUVOS RESPUBLIKOS ATSINAUJINANČIŲ IŠTEKLIŲ ENERGETIKOS ĮSTATYMĄ**

2011 m. spalio 19 d. Nr. 1217

Vilnius

Vadovaudamasi Lietuvos Respublikos atsinaujinančių išteklių energetikos įstatymo (2017 m. liepos 4 d. įstatymo Nr. XIII-605 redakcija ir 2017 m. liepos 11 d. įstatymo Nr. XIII-613 redakcija) 5 straipsnio 2 dalimi, 16 straipsnio 3 dalimi, 22 straipsnio 1, 2, 4, 6, 10, 18 dalimis, 24 straipsnio 1 dalimi, 27 straipsniu, 29 straipsnio 1, 2, 3, 4 ir 11 dalimis, 30 straipsnio 2 dalimi, 40 straipsnio 6 dalimi, 53 straipsnio 1 ir 3 dalimis, 58 straipsnio 9 dalimi, Lietuvos Respublikos Vyriausybė n u t a r i a:

1. Įgalioti Energetikos ministeriją:

1.1. nustatyti viešuosius interesus atitinkančių paslaugų energetikos sektoriuje teikimo tvarką;

1.2. nustatyti atsinaujinančių išteklių kilmės garantijų (toliau – kilmės garantija) išdavimo, perdavimo, galiojimo panaikinimo ir kitose valstybėse narėse išduotų kilmės garantijų pripažinimo Lietuvos Respublikoje tvarką ir sąlygas, taip pat standartinę kilmės garantijos formą ir pranešti Europos Komisijai apie atsisakymą pripažinti kitos valstybės narės išduotą kilmės garantiją ir atsisakymo priežastis;

1.3. paskirti įstaigą (ar įstaigas), atsakingą (atsakingas) už kilmės garantijų išdavimą, perdavimą ir jų galiojimo panaikinimą ir kilmės garantijų naudojimo priežiūrą ir kontrolę;

1.4. nustatyti naudojimosi gamtinių dujų perdavimo ir skirstymo sistemomis, perduodant ir skirstant dujas iš atsinaujinančių energijos išteklių, tvarką;

1.5. derinti savivaldybių atsinaujinančių išteklių energijos naudojimo plėtros veiksmų planų projektus;

1.6. nustatyti leidžiamą arba privalomą biodegalų dalį mišinyje su degalais, pagamintais iš mineralinių degalų;

1.7. nustatyti pažangos skatinant ir naudojant atsinaujinančių išteklių energiją ataskaitų rengimo ir teikimo Europos Komisijai tvarką;

1.8. nustatyti informacijos apie biokuro naudojimą rinkimo ir teikimo Europos Komisijai tvarką;

1.9. nustatyti nepriklausomų šilumos gamintojų atsinaujinančių energijos išteklių šilumos įrenginių prijungimo tvarką ir sąlygas;

1.10. nustatyti biodujų supirkimo į gamtinių dujų perdavimo ir (ar) skirstymo sistemas tvarką ir sąlygas;

1.11. koordinuoti Nacionalinės atsinaujinančių energijos išteklių plėtros programos vykdymą ir atlikti jos įgyvendinimo stebėseną;

1.12. patvirtinti atsinaujinančių išteklių energetikos objektus, įrenginius statančių ir eksploatuojančių darbuotojų, kurie privalo būti atestuojami, sąrašą ir nustatyti jų atestavimo tvarką;

1.13. nustatyti atsinaujinančių išteklių energijos gamybos įrenginius montuojančių specialistų mokymo ir atestavimo tvarką;

1.14. patvirtinti Lietuvos Respublikos teritorinės jūros, Lietuvos Respublikos išskirtinės ekonominės zonos Baltijos jūroje tyrimų ir kitų veiksmų, reikalingų Lietuvos Respublikos teritorinės jūros ir (ar) Lietuvos Respublikos išskirtinės ekonominės zonos Baltijos jūroje dalims, kuriose tikslinga organizuoti konkursą (konkursus) atsinaujinančius energijos išteklius naudojančių elektrinių plėtrai ir eksploatacijai, ir šių elektrinių įrengtosioms galioms nustatyti, atlikimo ir jų rezultatų skelbimo tvarkos aprašą;

1.15. atlikti Lietuvos Respublikos teritorinės jūros, Lietuvos Respublikos išskirtinės ekonominės zonos Baltijos jūroje tyrimus ir kitus veiksmus, kurie reikalingi Vyriausybės nutarimui dėl Lietuvos Respublikos teritorinės jūros ir (ar) Lietuvos Respublikos išskirtinės ekonominės zonos Baltijos jūroje dalių, kuriose tikslinga organizuoti konkursą (konkursus) atsinaujinančius energijos išteklius naudojančių elektrinių plėtrai ir eksploatacijai, ir šių elektrinių įrengtųjų galių nustatymo priimti; pasiekus Vyriausybės nutarime nustatytas elektrinių įrengtąsias galias ir (ar) atsiradus papildomų elektros energijos gamybos pajėgumų plėtros poreikiui, įvertinti jų įrengimo tikslingumą ir peržiūrėti ar atnaujinti tyrimų ir kitų veiksmų, kurie reikalingi Vyriausybės nutarimui pakeisti, rezultatus;

1.16. patvirtinti konkursų dėl leidimų plėtoti elektros energijos gamybos pajėgumus iš saulės šviesos energijos Kuršių nerijoje išdavimo organizavimo tvarką;

1.17. organizuoti konkursą (konkursus) dėl leidimo naudoti Lietuvos Respublikos teritorinės jūros ir (ar) Lietuvos Respublikos išskirtinės ekonominės zonos Baltijos jūroje dalį (dalis) atsinaujinančius energijos išteklius naudojančių elektrinių plėtrai ir eksploatacijai.

2. Įgalioti Aplinkos ministeriją nustatyti energijai gaminti tinkamų pramoninių ir (ar) komunalinių atliekų biologiškai skaidžios dalies naudojimo technologinius, aplinkos apsaugos reikalavimus.

3. Įgalioti Aplinkos ministeriją kartu su Energetikos ministerija:

3.1. patvirtinti priemones, didinančias visų rūšių atsinaujinančių išteklių energijos naudojimą pastatuose ir energijos vartojimo efektyvumą, susijusias su bendrąja energijos gamyba ir (ar) energijos beveik nevartojančiais pastatais, taip pat koordinuoti ir prižiūrėti, kaip šios priemonės įgyvendinamos;

3.2. nustatyti atsinaujinančių energijos išteklių naudojimo pastatuose reikalavimus ir šių reikalavimų įgyvendinimo tvarką;

3.3.  patvirtinti energetikos objektų, naudojančių energijai gaminti tinkamų pramoninių ir (ar) komunalinių atliekų biologiškai skaidžią dalį, planavimo, leidimų verstis šia veikla išdavimo, statybos ir eksploatavimo tvarką.

4. Įgalioti Finansų ministeriją administruoti lėšas, gautas vykdant susitarimus dėl statistinių energijos perdavimų.

5. Įgalioti Valstybinę energetikos inspekciją prie Energetikos ministerijos:

5.1. išduoti leidimus naudoti Lietuvos Respublikos teritorinės jūros ir (ar) Lietuvos Respublikos išskirtinės ekonominės zonos Baltijos jūroje dalį (dalis) atsinaujinančius energijos išteklius naudojančių elektrinių plėtrai ir eksploatacijai, sustabdyti jų galiojimą, panaikinti galiojimo sustabdymą, panaikinti leidimų galiojimą;

5.2. prižiūrėti, kaip laikomasi leidime naudoti Lietuvos Respublikos teritorinės jūros ir (ar) Lietuvos Respublikos išskirtinės ekonominės zonos Baltijos jūroje dalį (dalis) atsinaujinančius energijos išteklius naudojančių elektrinių plėtrai ir eksploatacijai, nustatytų reguliuojamos veiklos sąlygų.

MINISTRAS PIRMININKAS ANDRIUS KUBILIUS

ENERGETIKOS MINISTRAS ARVYDAS SEKMOKAS

**Pakeitimai:**

1.

 Lietuvos Respublikos Vyriausybė, Nutarimas

Nr. ,
2012-08-21,
Žin., 2012, Nr.
100-5095 (2012-08-28), i. k. 1121100NUTA00000989

Dėl Lietuvos Respublikos Vyriausybės 2011 m. spalio 19 d. nutarimo Nr. 1217 "Dėl įgaliojimų suteikimo įgyvendinant Lietuvos Respublikos atsinaujinančių išteklių energetikos įstatymą" pakeitimo

2.

 Lietuvos Respublikos Vyriausybė, Nutarimas

Nr. ,
2016-09-21,
paskelbta TAR 2016-09-21, i. k. 2016-23858

Dėl Lietuvos Respublikos Vyriausybės 2011 m. spalio 19 d. nutarimo Nr. 1217 „Dėl įgaliojimų suteikimo įgyvendinant Lietuvos Respublikos atsinaujinančių išteklių energetikos įstatymą“ pakeitimo

3.

 Lietuvos Respublikos Vyriausybė, Nutarimas

Nr. ,
2017-11-29,
paskelbta TAR 2017-12-01, i. k. 2017-19279

Dėl Lietuvos Respublikos Vyriausybės 2011 m. spalio 19 d. nutarimo Nr. 1217 „Dėl įgaliojimų suteikimo įgyvendinant Lietuvos Respublikos atsinaujinančių išteklių energetikos įstatymą“ pakeitimo